TARYBOS REGLAMENTAS (EB) Nr. 963/2006
2006 m. birželio 27 d.
iš dalies keičiantis Reglamentą (EB) Nr. 1255/96, laikinai sustabdantį autonominių Bendrojo muitų tarifo muitų taikymą tam tikriems pramonės, žemės ūkio ir žuvininkystės produktams
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 26 straipsnį,
atsižvelgdama į Komisijos pasiūlymą,
kadangi:
(1)
Bendrija yra suinteresuota iš dalies arba visiškai sustabdyti autonominių Bendrojo muitų tarifo muitų taikymą tam tikriems naujiems produktams, neišvardytiems Reglamento (EB) Nr. 1255/96 (1) priede.
(2)
Kai kurie minėtame reglamente išvardyti produktai turėtų būti išbraukti iš priedo sąrašo, kadangi Bendrija nebesuinteresuota jiems pratęsti autonominių Bendrojo muitų tarifo muitų taikymo sustabdymą arba kadangi būtina pakeisti produktų aprašymą siekiant atsižvelgti į techninį produktų tobulinimą ir ekonomines rinkos tendencijas.
(3)
Todėl produktai, kurių aprašymą būtina keisti, turėtų būti laikomi naujais produktais.
(4)
Priemonė turėtų galioti nuo 2006 m. liepos 1 d. iki 2008 m. gruodžio 31 d. siekiant šiuo laikotarpiu atlikti atskirų autonominių muitų taikymo sustabdymo atvejų ekonominius tyrimus. Aštuoneri patirties metai parodė, kad būtina nustatyti autonominių muitų taikymo sustabdymo galiojimo pabaigos datą šio reglamento priede išvardytiems produktams siekiant užtikrinti, jog būtų atsižvelgiama į technologinius ir ekonominius pokyčius. Tai neturėtų sutrukdyti anksčiau nutraukti tam tikras priemones arba pratęsti jų taikymą pasibaigus minėtam laikotarpiui, jeigu pateikiamos ekonominės priežastys atsižvelgiant į Komisijos komunikate dėl autonominių Bendrojo muitų tarifo muitų taikymo sustabdymo ir kvotų (2) nustatytus principus.
(5)
Todėl Reglamentas (EB) Nr. 1255/96 turėtų būti atitinkamai iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1255/96 priedas iš dalies keičiamas taip:
1)
įterpiami šio reglamento I priede išvardyti produktai;
2)
išbraukiami produktai, kurių KN kodai yra nurodyti šio reglamento II priede.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2006 m. liepos 1 d.
Tačiau produktams, klasifikuojamiems TARIC kodais 5205310010 ir 8414308920, jis taikomas nuo 2006 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2006 m. birželio 27 d.